  Анжелика Тихонова корреспондент 2018-тӥ арын 1-тӥ толшорысен нырысетӥ, куинетӥ но со бӧрсьы вордӥськем пиналъёс понна толэзьлы быдэ тыронъёс сярысь федерал кат но Удмуртилэн тӧроезлэн косэтэз (указ) кужымазы пыризы. Кылем ар ӵоже нылпи ваем анай-атайёслы кун но элькун коньдэтъёсысь 200 миллион 658 сюрс манет тыризы, ивортэ улосвылысь мерлыко политикая министерстволэн пресс-службаез. Нырысетӥ нылпи понна тыронъёс 2018-тӥ арын 1-тӥ толшор бере вордӥськем нылпилэн анай-атайёсыз толэзьлы быдэ 9 сюрс 302 манет басьтыны быгато. Со улосвылын толэзь ӵоже улыны тырмымон коньдонлэн пусъем быдӟалаез мында луэ. Коньдонэз нылпилы одӥг но ӝыны арес тырмытозь сётъялозы. Коньдон басьтон понна куронъёс: Нылпи 2018-тӥ арын 1-тӥ толшорысен вордӥськемын (семьяе будэтыны басьтэмын). Семьяын одӥг адямилы усись табышлэн быдӟалаез 14 сюрс 512 манет 50 кооньылэсь тросгес ӧвӧл (толэзь ӵоже улыны тырмымон пусъем коньдонлэн 1,5 полэс быдӟалаез). Ватсан Кылем ар ӵоже Удмуртиын нырысетӥ пинал ваем анай-атайёслы 98 миллион 875 сюрс манет сётӥзы. Куинетӥ но со бӧрсьы пиналъёс понна тыронъёс Демографи югдурез тупатон понна Удмуртилэн тӧроез Александр Бречалов 2017-тӥ арын 31-тӥ толсур бере куинетӥ но со бӧрсьы нылпи ваем семьяослы толэзьлы быдэ коньдон тырон сярысь косэтэз кинюртӥз. Тыронъёслэн быдӟалазы туэ 9 сюрс 302 манет луозы. Коньдонэз пиналлы 3 арес тырмытозь сётъялозы. Коньдон басьтон понна куронъёс: Куинетӥез но со бӧрсьы нылпи 2018-тӥ арысь 1-тӥ толшорысен вордӥськемын (семьяе будэтыны басьтэмын). Семьялэн табышез Удмуртиысь шоро-куспо табышлэсь ӧжыт – 24 сюрс 493 манетлэсь трос ӧвӧл. Ватсан 2018-тӥ ар ӵоже Удмуртиысь анай-атайёс нылпиоссы понна 101 миллион 783 сюрс манет басьтӥзы. Уксёез элькун коньдэтысь висъязы. Нырысетӥ яке куинетӥ но со бӧрсьы вордӥськем нылпиос понна коньдон басьтон понна кулэ луись ужкагазъёс: Нылпи вордӥськем (семьяе будэтыны кутэм) сярысь свидетельство. Семьяе пырись вань адямиослэн табышсы сярысь справкаос. Ужкагазъёсты МФЦ-е яке улон интыысь калыклы мерлыко юрттэт сётонъя ёзъёсы нуоно. Толэзьлы быдэ тыриськись коньдон одӥг арлы юнматӥське. Собере выльысь куриськон гожтоно. Вазиськонэз нылпилы 6 толэзь тырмытозь гожтӥды ке, коньдонэз нылпи вордӥськем дырысен лыдъяса тырозы. Нош бергес кылиды ке, ужкагазъёсты кутэм дырысен.  Тодэ вайытом, Ижкарысь нылпи садъёсын 2019-тӥ арын 35 группа ватсаськоз. Тегъёс: Мерлык нылпиос Удмуртия демография коньдон  